Háskóli Íslands auglýsir af og til miðbiksmat . Í Íslenskri orðsifjabók Ásgeirs Blöndals Magnússonar ( 1989 : 619 ) er gefin merkingin ‘ miðhluti , miðpunktur' . Hliðarmyndirnar miðdik , og middik merkja hið sama . Allar eru orðmyndirnar frá 16. öld . Elsta dæmi í Ritmálssafni Orðabókar Háskólans er úr Guðbrandsbiblíu ( 1584 ) nánar tiltekið úr Esekíel ( 15 : 4 ) . þui [ : : trénu ] verdur a Elld kastad [...] ad Ellduren foreyde so baadum þess endum / og brenne eirnen vpp * Midbykid * þar vt af . Í þýðingunni frá 2007 er textinn svona : Nei , hann er hafður í eldivið . Þegar eldurinn hefur brennt báða enda og miðjan er sviðin er hann þá til nokkurs nýtur ? Elsta dæmið um orðið miðbik í Ritmálssafni Orðabókar Háskólans er úr Guðbrandsbiblíu . Þar er talað um tré sem kastað er á eld þannig að báðir endar þess brenna og miðbikið sviðnar . Ásgeir Blöndal telur miðbik líklega blendingsmynd úr miðdik og miðbil . Forliðurinn mið - sé af lýsingarorðinu miður ‘ sem er í miðið , miðsvæðis' og viðliðurinn -dik ef til vill í ætt við díki og sögnina dika ‘ skunda , skrefa stórum , skálma' . Miðbik lifir góðu lífi í málinu enn í dag , einkum í föstum orðsamböndum eins og um miðbik aldarinnar , um miðbik síðustu aldar , um miðbik dagsins fór veðrið að versna . Miðbiksmat Háskóla Íslands á væntanlega við mat sem fer fram á miðri önn , miðju misseri .